Na temelju članka 39. Statuta Dječjeg Doma Klasje Osijek, a na prijedlog Stručnog vijeća Doma, donosim

**PRAVILNIK**

**O TROŠKOVIMA KORISNIKA**

Članak 1.

Korisnici smještaja ostvaruju pravo na dodatak za osobne potrebe koji je utvrđen rješenjem nadležnog centra za socijalnu skrb u visini utvrđenoj odlukom nadležnog Ministarstva.

Korisnicima kojima je priznat dodatak za osobne potrebe može se isplaćivati dodatak u cijelosti odjednom ili obročno, a na prijedlog odgajatelja i odlukom stručnog tima, isplata dodatka za osobne potrebe može se odgoditi.

Članak 2.

Na prijedlog škole i stručnih radnika Doma, korisniku se može odobriti plaćanje školskih izleta i ekskurzija, škole u prirodi i dr. sukladno planiranim sredstvima.

Članak 3.

Svakom korisniku smještaja može se kupiti rođendanski poklon u iznosu visine jednog dodatka za osobne potrebe.

Članak 4.

Na zahtjev škole i stručnih radnika Doma korisniku se mogu platiti ulaznice za kazališne i kino predstave, izložbe te posjete kulturnim institucijama, koncertima , športskim manifestacijama, slastičarnicama i sl. te putne karte korisnika prilikom odlaska/povratka na vikende ili praznike. Navedena plaćanja vrše se iz mjesečnih akontacija koje podiže stručni radnik. Prilikom mjesečnog pravdanja akontacije stručni je radnik dužan priložiti troškovnik korisnika s pripadajućim računima, ulaznicama i putnim kartama.

Članak 5.

Korisnicima organiziranog stanovanja odobrava se kupovinu vrijednosnih kartica za samostalnu kupovinu osnovnih potrepština (prehrana, higijena, sredstva za čišćenje i dr.), a s ciljem osamostaljivanja i učenja racionalnom raspolaganju materijalnim sredstvima. Odobreni iznos je 250,00 kn po korisniku tjedno, što je ukupno 1000, 00 kn mjesečno.

Redoviti studenti, zbog mogućnosti kupovanja hrane na X-icu, mogu zatražiti da im se dio novca isplati u gotovini, a ne putem kartice kako bi mogli podmiriti dio koji moraju doplatiti.

Članak 6.

Korisnicima se može odobriti ljetovanje i zimovanje (selo, more, inozemstvo) sukladno planiranim i odobrenim sredstvima.

Članak 7.

Za redovito izvršavanje školskih obveza, odnosno uspješan završetak razreda uz redovito pohađanje nastave (bez evidentiranih neopravdanih sati), uz uzorno vladanje, svaki korisnik smještaja i boravka na kraju školske godine, po primitku svjedodžbe, nagradit će se novčanom nagradom u iznosu od jednog dodatka za osobne potrebe.

Članak 8.

Novčanom nagradom od tri dodatka za osobne potrebe, odnosno materijalnom nagradom u navedenom iznosu, na kraju svakog mjeseca može se nagraditi izrazito uspješna grupa korisnika, prema kriterijima opisanim u Pravilniku o nagrađivanju korisnika i postupanju u slučaju kršenja pravila kućnog reda

Članak 9.

U slučaju izvanrednih troškova, a na zahtjev stručnih radnika, ravnatelj Doma može odobriti sredstva za njihovu realizaciju.

Članak 10.

Sredstva za nagrađivanje korisnika utvrđena ovim Pravilnikom osiguravaju se iz redovnih sredstava namijenjenih kulturno zabavnim potrebama korisnika ili iz sredstava donacije.

Članak 11.

Ovaj Pravilnik stupa na snagu osmog dana od dana objave na oglasnoj ploči Doma. Utvrđuje se da je ovaj Pravilnik objavljen na oglasnoj ploči Doma dana 4. travnja 2016., a stupio je na snagu 12. travnja 2016. godine.

Stupanjem na snagu ovog Pravilnika prestaje važiti Pravilnik o troškovima korisnika Doma za djecu Klasje Osijek URBROJ: 601/09 od 11. rujna 2009. godine, kao i njegove izmjene i dopune (303/2010) od 8. travnja 2010. godine

Prilog:

* Obrazac Troškovi korisnika

URBROJ: 454/16.

U Osijeku, 4. travnja 2016. godine.

Predsjednica Stručnoga vijeća: Ravnateljica:

Vesna Perkušić Komlenac, dipl.soc.radnica Miranda Glavaš-Kul, mag.educ.philol.croat.